Zápis
z 17. riadneho zasadnutia Obecného zastupiteľstva v Lutile
konaného dňa 11. augusta 2009

Prítomní:	poslanci podľa prezenčnej listiny, 
		Hlavná kontrolórka obce p. Mária Hronská
		Konateľ LITA s.r.o. Lutila Stanislav Gontko, 
Neprítomný:	Slavomír Pružina

Občania: 0
	
Program:
1.	Otvorenie
2.	Kontrola uznesení 
3.	Plnenie rozpočtu k 31. júlu 2009
4.	Správa hlavného kontrolóra obce za I. polrok 2009
5.	Žiadosti:
Petra Rusnáková, Žiar nad Hronom – určenie ceny, schváleného predaja pozemku, podľa GP
7.	Rôzne, diskusia
8.	Záver

	Zasadnutie obecného zastupiteľstva otvoril starosta obce. Privítal prítomných poslancov, hlavnú kontrolórku p. Máriu Hronskú a konateľa LITA s.r.o. p. Stanislava Gontku. Konštatoval, že zasadnutie OZ je uznášania schopné nakoľko je prítomná nadpolovičná väčšina.

Za overovateľov určil: pp. Zuzanu Malovú a Dušana Hrčku
Za zapisovateľku určil p. Evu Hromádkovú	

K bodu 2. - Kontrola uznesení

Kontrolu plnenia uznesení vykonala hlavná kontrolórka obce p. Mária Hronská. Konštatovala, že uznesenia sa plnia.
OZ konštatuje, že uznesenia sa plnia

K bodu 3. – Plnenie rozpočtu k 30. júnu 2009
Úvodné slovo predniesol starosta obce. Uviedol, že príjmy sú splnené na 46 % a výdavky tiež na 46 %. Kapitálové výdavky sa plnia na 15 %. 
Starosta ďalej uviedol, že v mesiaci apríli bol ekonomický prepad, ešte väčší bol v máji, v mesiaci júni sa oproti máju o niečo vylepšil. Príjmy zo štátu sú nižšie o 16,4 %. 
Bude musieť byť zvolané mimoriadne zasadnutie OZ z dôvodu úpravy rozpočtu. OZ bude musieť prijať šetriace opatrenia. Starosta požiadal poslancov, aby do zvolania mimoriadneho zastupiteľstva porozmýšľali o úprave rozpočtu (znížení výdavkov). Taktiež požiadal predsedkyňu finančnej komisie, aby finančná komisia pripravila návrh.
Starosta uviedol, že v obci stúpla nezamestnanosť o 4 %, je 74 nezamestnaných. 

Základná škola s materskou školou. 
Výdavky sa plnia na 46 % (nie je kde ubrať). Tarifný plat sa v škole čerpá na 60 %. 
Vprípade, že sa minú finančné prostriedky pridelené z KŠÚ potrebné financie sa budú riešiť z rozpočtu obce.

Ing. Eva Loučičanová – mala dotaz, že či je už ekonomický prepad vyjadrený v predloženom plnení rozpočtu.
Odpovedala p. Müllerová, ekonómka
Uviedla, že ekonomický prepad je už premietnutý v plnení rozpočtu k 30.6.2009 ale nie je ho ešte tak markantne vidieť lebo obec je ešte v pluse avšak v menšom. Je to menej o 10 % ako bol predpoklad na začiatku roka pri tvorbe rozpočtu. Oproti rovnakému obdobiu v roku 2008 (k 30.6.) boli podielové dane v tomto roku o tých 10 % nižšie. Viditeľný, resp. reálny ekonomický prepad bude až v II. polroku 2009. Očakáva sa tiež krátenie finančných prostriedkov z KŠÚ na školu.
OZ plnenie rozpočtu k 30.6.2009 berie na vedomie

K bodu 4. – Správa hlavného kontrolóra obce za I. polrok 2009
Správu predniesla hlavná kontrolórka obce p. Mária Hronská. Správa tvorí prílohu zápisu. Na záver hlavná kontrolórka konštatovala, že obec hospodári v súlade so zákonom č. 583/2004 Z.z. o rozpočtových pravidlách územnej samosprávy.
OZ správu o kontrole obce za I polrok 2009 berie na vedomie

Ďalej hlavná kontrolórka obce p. Hronská predložila plán kontrolnej činnosti hlavnej kontrolórky Obce Lutila na II. polrok 2009:
1.	Kontrola plnenia uznesení obecného zastupiteľstva prijatých v predchádzajúcom období
2.	Kontrola plnenia rozpočtu zameraná na kontrolu príjmov, výdavkov a finančných operácií obce
3.	Finančné kontroly Základnej školy s materskou školou v Lutile a Športového areálu v zmysle zákona
4.	Kontrola faktúr, dodacích listov, cestovných odpočtov a iných finančných operácií v LITA s.r.o..
OZ berie na vedomie plán kontrolnej činnosti hlavnej kontrolórky obce Lutila na II. polrok 2009.

Žiadosti

Petra Rusnáková, bytom J. Hollého 11/43, Žiar nad Hronom –schválenie výmery odkupovaného pozemku podľa GP č. 36636029-204/2009 a ceny podľa schváleného cenníka.
OZ schvaľuje Petre Rusnákovej bytom J. Hollého 11/43, Žiar nad Hronom predaj obecného pozemku z KN-E parc. č. 1254/1, trv.tráv. porast diel 2, o výmere 161 m2, ktorý vytvára KN-C parc. č. 940/18, o výmere 161 m2, trv. tráv. porast, v cene 2,81 €/m2, t.j. v celkovej sume 452,41 €.
Situácia je riešená GP č. 36636029-204/2009
V prípade, že kúpna zmluva nebude uzatvorená do 11.8. 2010 uznesenie stráca platnosť.  

Hlasovanie:	za	jednohlasne

R ô z n e

Vladimír Trabalík, Vajanského 3 Lutila – písomná žiadosť o povolenie prevádzkovania podnikateľskej činnosti v garáži ( skladovanie bezpečnostných dverí a demontáž starých dverí)
Starosta – navrhol odstúpiť žiadosť komisii výstavby a verejného poriadku na prešetrenie
Viktor Šurka – určiť podmienky – neskladovať vonku na dvore staré dvere.
Ján Imriš – písomne osloviť priamych susedov (pp. Boldišovú, Ondríka, Haraburdu, Bieleho), a vyžiadať si od nich písomné stanovisko.
OZ ukladá obecnému úradu písomne osloviť priamych susedov p. Vladimíra Trabalíka (pp. Katarínu Boldišovú, Július Ondríka, Vladimíra Haraburdu, Jozefa Bieleho) a vyžiadať si od nich písomné stanovisko.

Ľubomír Gocník – písomná žiadosť o opravu prístupovej cesty do záhradkárskeho osady „Piesková baňa“. V žiadosti uvádzajú, že sú platcami dane z nehnuteľnosti v prospech obce Lutila.
Starosta uviedol, že podstatná časť komunikácie v uvedenej záhradkárskej osade je v katastri Janova Lehota. Daň z nehnuteľnosti – predpis na rok 2009 bol za všetkých platcov 145,74 €. Daň z titulu nákladov na úpravu miestnej komunikácie do záhradkárskej osady nie je možné znížiť zo zákona. Obec Lutila nemá rozpočtované finančné prostriedky na opravu uvedenej miestnej komunikácie.
OZ berie na vedomie žiadosť majiteľov záhradiek v záhradkárskej osade „Piesková baňa“ o opravu miestnej komunikácie, resp. zníženie daní z nehnuteľnosti.

Ing. Peter Imriš, D.Sc., Kamenná 22 Lutila – písomné stanovisko k projektu „Revitalizácia centra obce Lutila“.
Starosta v úvode prečítal list od p. Imriša v ktorom vyjadruje nesúhlas s predloženým návrhom projektu.
Starosta uviedol, že navštívil Otca biskupa a oboznámil ho s uvedeným projektom. Otec biskup nemal námietky voči projektu. Ďalej starosta uviedol, že Krajský pamiatkový úrad Banská Bystrica rozhodnutím súhlasil s premiestnením sochy sv. Jána Nepomuckého do areálu kostola a tiež z jeho reštaurovaním. Socha je vo vlastníctve obce.
OZ berie na vedomie písomné stanovisko p. Ing. Petra Imriša, D.Sc. k projektu „Revitalizácia centra obce Lutila“.

Starosta ďalej informoval poslancov, že k projektu „Revitalizácia centra obce Lutila“ je potrebné vypracovať Program hospodárskeho a sociálneho rozvoja samostatne za obec lebo je vypracovaný ale len za mikroregión. Spracuje ho p. Mgr. Kozáková z firmy AZET SERVIS          Ulica za parkom 997/1   951 15 Mojmírovce. 

Započalo sa s rekonštrukciou domu smútku. Vytiahnuté sú obvodové múry, vykonané sú búracie práce a vyrábajú stropné nosníky vo firme LITA s.r.o..

P. Gontko, konateľ s.r.o. LITA informoval o činnosti firmy.
Viktor Šurka – podal informáciu o pripravených podkladoch na zápis nových živností a ďalších zmien do obchodného registra.

Keďže viac pripomienok a podnetov zo strany poslancov nebolo, starosta zasadanie OZ ukončil. 

Zapísala: Hromádková

								Ján  P r u ž i n a
								   Starosta obce

Overovatelia: 		

Zuzana Malová		.....................................................

Dušan Hrčka			....................................................